Video: Groot skrik toe renoster op voertuig afstorm | Maroela Media
Video: Groot skrik toe renoster op voertuig afstorm
'n Skermskoot uit die video (Foto: Latest Sightings)
Jy wil nie sommer aan die verkeerde kant van 'n renoster beland nie! 'n Video van 'n swartrenoster wat 'n wildreservaat se nutsvoertuig bestorm, word wyd op sosiale media gedeel.
Die voorval het in 'n safaripark plaasgevind toe Andrew (28), die parkbestuurder, en Sam, die assistentbestuurder, jagluiperds in dié park besigtig het.
"Ons het gery om van nader na die jagluiperds te kyk wat ons van die oord af gesien het tydens ons etensuur. Op pad terug het ek egter 'n vreemde 'klip' gewaar wat baie uit plek gelyk het," het Sam aan die webwerf Latest Sightings verduidelik.
"Ek het nie my bril byderhand gehad nie, en Andrew het gelag en gesê dis nie 'n klip nie, maar 'n renoster, waarna ons gerem het om 'n video te neem. Die skerp remgeluid het byna die renoster se aandag getrek."
In die video kan gesien word hoe die swartrenoster skielik op die voertuig afpyl.
"Ek het my foon, waarmee ek die video geneem het, laat val omdat Andrew tot byna op my skoot gespring het van skrik," het Sam geskerts.
Die twee het vertel die renoster het gelukkig so ongeveer 20 cm van die voertuig rem aangedraai en omgedraai. "Ons het toe net senuagtig gelag en die renoster gelos om alleen grimmig te wees."
Meer as 33 000 mense het binne 24 uur na dié video gekyk.
Bron: Latest Sightings
Ja wie kan die ou grote kwalik neem, hy is seker al n paar keer rond gejaag vir sy horing……..deur veld wagters onder andere………….Nou kan mens verstaan hoekom hy so agressief optree
Dis presies wat ek ook gedink het, cobusp. Die arme diere is so op hul eie aangewese en dis maar instink om te oorleef. Hulle het ook geen kans teen die spul wat hul eintlik moet beskerm nie, maar tog uitlewer.
Dit is eintlik n voorreg om dit te beleef veral oor dit ook 'n swart renoster is. Die man in die video gaan eendag vir sy klein kinders twee stories kan vertel, een van hoe renosters lyk en vrylik rond beweeg het, en twee dat hy deur een gestorm was.